Балигъ гъащIэм хобакъуэ
Накъыгъэм и 25-р, хабзэ зэрыхъуащи, ди къэралым и курыт еджапIэхэм щагъэлъапIэ иужьрей уэзджынэм и махуэшхуэу. Школыр къэзыух дэтхэнэ ныбжьыщIэм и дежкIи мыхьэнэшхуэ иIэщ а махуэм. Налшык дэт гимназие №14-р мы гъэм къаухащ еджакIуи 120-м. Абы-хэм я дежкIэ иужьрей уэзджынэм и зу макъ жьгъырур сабиигъуэмрэ балигъ гъащIэмрэ я гъунапкъэ зэпылъыпIэщ.
Махуэшхуэм хуагъэхьэзыра школ пщIантIэ хуитым ныбжьыщIэхэм я гуфIэгъуэр даIэтыну щызэхуэсат еджэгъуэ илъэсхэм къадэгъуэгурыкIуа егъэджакIуэхэр, адэ-анэхэр, Парламентымрэ КъБКъУ-мрэ я лIыкIуэхэр, егъэджэныгъэмкIэ щIыпIэ IэнатIэм и лэжьакIуэхэр, къалэм дэт къулыкъущIапIэхэм я IэщIагъэлIхэр. Иужьрей уэзджынэм балигъ гъащIэм хишэ ныбжьыщIэхэм яхуэгъэза хъуэхъу дахэхэр абыхэм щагъэIуащ гуфIэгъуэ зэхы-хьэм.
ГуфIэгъуэмрэ дэрэжэгъуэмрэ зи гум щыз ныбжьыщIэхэм я класс унафэщIхэр я гъусэу утыку къихьащ. Абыхэм гуапэу ехъуэхъуащ щIэныгъэ гъуэгум тезыша егъэджакIуэхэр.
— Махуэ зыбжанэ дэкIмэ, фэ фщыщ ныбжьыщIэхэр къэралым и еджапIэ нэхъыщхьэ зэмылIэужьыгъуэхэм я студент хъунущ, ауэ фэ иджыри къыфпэщылъщ зыуэ щыт къэрал экзаменхэр. Шэч къытесхьэркъым а къэпщытэныгъэхэм фазэрыпэлъэщынум. Иужьрей уэзджынэр угъурлы фхуэхъуну, гъащIэм фи увыпIэ щывгъуэтыну, гупсысэ Iущхэр зи лъабжьэ Iуэху куэд зэфIэфхыну сынывохъуэхъу, — захуигъэзащ еджапIэр къэзыуххэм гимназием и унафэщI Жамборэ Риммэ.
НыбжьыщIэхэм я къафэ, уэрэд дахэхэмрэ я егъэджакIуэхэм яхуэгъэза, гум къыбгъэдэкI фIыщIэ псалъэхэмрэ гукъинэ ящыхъуащ къызэхуэсахэм. Апхуэдэу школыр къэзыуххэм папщIэ концертрэ теплъэгъуэ гъэщIэгъуэнхэмрэ ягъэхьэзырат.
Махуэл дэкIмэ, балигъ гъащIэм хэбэкъуэну ныбжьыщIэхэм дохъуэхъу иужьрей уэзджынэр угъурлы яхуэхъуну, я мурадхэр къехъулIэну.
ЩОДЖЭН Iэминат.
